《拟寒山吴下庵居》
宋代·释元肇

一昨离天台，事事皆不会。西风信杖藜，吹落齐关外。

主人新卜信，林塘倏苍荟。埤堄隐周遭，市声隔繁碎。

出门与入门，朝昏随向背。浮图一两尖，云际忽相对。

雁阵拽如绳，鸦唤斜阳队。有僧来扣门，路跨田翁耒。

人应笑我疏，我笑人多昧。古今佳遁情，可在此庵内。

作者简介：释元肇（一一八九～？）（生年据本集卷上《寄赵东阁》“与君生己酉”及卷下《丁巳生朝》年六十九推定），字圣徒（日刻本本集署名），号淮海，通州静海（今江苏南通）人，俗姓潘。年十九薙染受具。参浙翁于径山，命为掌记。出世通之光孝，历住吴城双塔、金陵清凉、天台万年、苏之万寿、永嘉江心、杭之净慈、灵隐等寺，圆寂于径山。有《淮海挐音》二卷。